প্রথা ভেঙে চলতি বছর রাজ্যপালের বদলে পুলিশ পদক দিতে চলেছেন খোদ মুখ্যমন্ত্রী মমতা বন্দ্যোপাধ্যায়। 
কর্মজীবনে বিশেষ অবদানের জন্য পুলিশকর্মী এবং আধিকারিকদের প্রতি বছর পদক (ইন্ডিয়ান পুলিশ মেডেল, প্রেসিডেন্ট পুলিশ মেডেল এবং গ্যালান্ট্রি) দেন রাষ্ট্রপতি। সাধারণত প্রতি বছর স্বাধীনতা দিবস এবং প্রজাতন্ত্র দিবসের পরে কলকাতা এবং রাজ্য পুলিশের যৌথ কুচকাওয়াজে পুরস্কার প্রাপকদের হাতে এই পদক তুলে দেওয়া হয়। প্রথমে সেই কুচকাওয়াজ হতো ব্রিগেড প্যারেড ময়দানে। পরে তা বডিগার্ড লাইন্‌সে আয়োজিত হতো। যেহেতু রাষ্ট্রপতির পক্ষে পুরস্কার প্রাপকদের সকলের হাতে সরাসরি পদক তুলে দেওয়া সম্ভব নয়, তাই তাঁর হয়ে পদক দিতেন রাজ্যপাল। চলতি বছর রাজ্যপালের বদলে এই পদক দেবেন মুখ্যমন্ত্রী। সোমবার কলকাতা পুলিশের যুগ্ম কমিশনার (সদর) সুপ্রতিম সরকার বলেন, ‘‘২৭ জানুয়ারি রেড রোডে ২০১১, ’১২ এবং ’১৩ সালের ৭৩ জন পুরস্কার প্রাপকের হাতে পদক তুলে দেবেন মুখ্যমন্ত্রী। উপস্থিত থাকবেন রাজ্য পুলিশের ডিজি এবং কলকাতার পুলিশ কমিশনার।’’ 
এই খবরে বিস্মিত প্রশাসনের একটা বড় অংশ। পুলিশ মহলের একাংশের ব্যাখ্যা, রাজ্যপালের হাত দিয়ে এই পদক দিতে মুখ্যমন্ত্রী রাজি ছিলেন না বলেই ২০১১ সাল থেকে পুলিশ পদক দেওয়ার কাজ থমকে ছিল। চলতি বছর সরকারের সিদ্ধান্ত, পুলিশ পদক দেবেন মুখ্যমন্ত্রীই। যদিও রাষ্ট্রপতির প্রতিনিধি হিসাবে রাজ্যপালেরই তা দেওয়ার রীতি। প্রজাতন্ত্র দিবস উপলক্ষে আগামিকাল, বুধবার রেড রোডে রাজ্য সরকার নিজস্ব কর্মসূচি পালন করবে। সেখানে রাজ্যের একাধিক প্রকল্পের ঘোষণা, সূচনা এবং প্রচার করবেন মমতা। ওই অনুষ্ঠানেই পুলিশকর্মী এবং আধিকারিকদের হাতে পদক তুলে দেবেন মুখ্যমন্ত্রী। পুলিশের এক আধিকারিকের কথায়, ‘‘প্রথমে ঠিক ছিল, নজরুল মঞ্চে পুলিশ পদক দেবেন মুখ্যমন্ত্রী। পরে ২৭ জানুয়ারি রেড রোডে রাজ্য নিজস্ব কুচকাওয়াজের আয়োজন করায় ওই কর্মসূচি সেখানেই স্থানান্তরিত হয়। বকেয়া বছরগুলির সমস্ত পুরস্কার প্রাপকের হাতে পুরস্কার তুলে দিতে অনেক বেশি সময় লাগত। তাই প্রথম তিন বছরের (২০১১, ’১২ এবং ’১৩) তালিকায় থাকা পুলিশকর্মী এবং আধিকারিকদের পুরস্কার দেওয়া হবে।’’ 
পুলিশ পদকের তালিকায় থাকা উল্লেখযোগ্যদের মধ্যে রয়েছেন বিনীত গয়াল, প্রবীণ ত্রিপাঠী, অলোক রাজোরিয়া, সৌমেন মিত্র এবং সুধীর মিশ্র।